ดีบีเอสฯ คาด NOK พุ่งกว่า 6% จากกระแส “ธรรศพลฐ์” เก็บหุ้นเข้าพอร์ต
ดีบีเอสฯ คาด NOK พุ่งกว่า 6% จากกระแส “ธรรศพลฐ์” เก็บหุ้นเข้าพอร์ต
22 มิ.ย. 2559

ผู้สื่อข่าวรายงานว่า ราคาหุ้นบริษัท สายการบินนกแอร์ จำกัด (มหาชน) หรือ NOK ปิดตลาดอยู่ที่ 8.70 บาท ปรับตัวขึ้น 0.50 บาท หรือ 6.10% ด้วยมูลค่าซื้อขาย 57.42 ล้านบาท โดยราคาหุ้นปรับตัวขึ้นไปทำจุดสูงสุดของวันที่ระดับ 8.75 บาท และปรับตัวสู่จุดต่ำสุดที่ระดับ 8.10 บาท
ทั้งนี้ บล.ดีบีเอส วิคเคอร์ส (ประเทศไทย) ระบุในบทวิเคราะห์ว่า นายธรรศพลฐ์ แบเลเว็ลด์ ผู้บริหารของ บริษัท เอเชีย เอวิเอชั่น จำกัด (มหาชน) หรือ AAV เปิดเผยว่า ตนเองอยู่ระหว่างศึกษาสำหรับเข้าลงทุนในหุ้นของ บริษัท สายการบินนกแอร์ จำกัด (มหาชน) หรือ NOK โดยต้องประเมินถึงความเป็นได้ก่อนว่า สามารถเกิดขึ้นได้มากน้อยขนาดไหน อีกทั้งยังต้องพิจารณาด้วยว่า จะเข้าลงทุนในนามส่วนตัว หรือในนามบริษัท ดังนั้นการเข้าซื้อหุ้นดังกล่าว อาจเกิดขึ้นหรือไม่เกิดขึ้นก็ได้
อย่างไรก็ตาม ทางกลยุทธ์ และฝ่ายวิจัยของดีบีเอสฯ ตั้งข้อสังเกตว่า การที่บางครั้งมีแรงซื้อเข้ามาเพื่อเก็งกำไรในหุ้น NOK มีความเป็นไปได้ว่า อาจมีส่วนเกี่ยวข้องกับประเด็นดังกล่าว เนื่องจากปัจจุบัน บริษัทยังประสบผลขาดทุนอยู่ ซึ่งนั่นหมายถึงไม่มีปัจจัยพื้นฐานใดเข้ามาเป็นการสนับสนุนราคาหุ้นได้เลย
ด้านแหล่งข่าว ซึ่งเป็นผู้บริหาร NOK เปิดเผยว่า ไม่เคยได้ยินข่าวลือหรือข้อมูลใดๆเกี่ยวกับเรื่องนี้เลย